

10. október 2019

VEL2019100008

*ÞLG/*hjb

**Minnisblað**

**Viðtakandi:** Velferðarráð

**Sendandi:** Regína Ásvaldsdóttir

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## *Efni: Breytingar á reglum Reykjavíkurborgar um styrki til náms og verkfæra- og tækjakaupa fatlaðs fólks.*

## Forsaga:

## Núgildandi reglur um um styrki til náms og verkfæra- og tækjakaupa fatlaðs fólks tóku gildi þann 1. ágúst 2015. Reglurnar voru settar í kjölfar yfirfærslu á málaflokki fatlaðs fólks fra ríki til sveitarfélaga sem fram fór árið 2011.

Þann 1. október 2018 tóku gildi lög nr. 38/2018 um þjónustu við fatlað fólk með langvarandi stuðningsþarfir sem leystu af hólmi lög nr. 59/1992 um málefni fatlaðs fólks. Nauðsynlegt er að gera breytingar á núgildandi reglum með hliðsjón af ákvæðum nýrra laga.

## Greinargerð:

Í 25. gr. laga nr. 38/2018 um þjónustu við fatlað fólk með langvarandi stuðningsþarfir kemur eftirfarandi fram:

*25. gr.*

*Styrkir.*

*Sveitarfélögum er heimilt að veita fötluðu fólki styrki eða fyrirgreiðslu vegna félagslegrar hæfingar og endurhæfingar sem hér segir:*

1. *Styrk til verkfæra- og tækjakaupa eða aðra fyrirgreiðslu vegna heimavinnu eða sjálfstæðrar starfsemi að endurhæfingu lokinni.*
2. *Styrk til greiðslu námskostnaðar sem ekki er greiddur samkvæmt ákvæðum annarra laga.*

*Ráðherra skal gefa út leiðbeinandi reglur fyrir sveitarfélög um framkvæmd styrkveitinganna á grundvelli ákvæðis þessa, svo sem skilyrði sem uppfylla þarf til að njóta aðstoðarinnar og viðmiðunarreglur um fjárhæð styrkja. Sveitarstjórnum er jafnframt heimilt að setja sér nánari reglur um styrkina á grundvelli ákvæðisins og leiðbeinandi reglna ráðherra. Kostnaður vegna styrkja skv. 1. mgr. greiðist af sveitarfélögum.*

Settar hafa verið leiðbeinandi reglur á grundvelli ákvæðisins og horft hefur verið til ákvæða þeirra við gerð reglna Reykjavíkurborgar.

\_\_\_\_\_\_\_\_\_\_\_\_\_\_

Markmið reglna Reykjavíkurborgar um styrki til náms og verkfæra- og tækjakaupa fatlaðs fólks er að auðvelda fötluðu fólki að verða sér úti um þekkingu og reynslu og að auka möguleika þess til að vera virkir þátttakendur í samfélaginu. Í þeim tilgangi eru veittir styrkir til þess að fatlað fólk geti:

1. sótt sér menntun,
2. viðhaldið og aukið við þekkingu og færni og
3. nýtt möguleika á aukinni þátttöku í félagslífi og atvinnu.

Úthlutun styrkja fer fram einu sinni á ári. Auglýst er eftir umsóknum á vef borgarinnar og þar koma fram allar upplýsingar um ferli umsóknar og aðferð við úthlutun.

Einnig er auglýsingin send til hagsmunasamtaka fatlaðs fólks og á þjónustumiðstöðvar velferðarsviðs til að tryggja að allir sem kunna að hafa hagsmuna að gæta hafi upplýsingar um styrkina og fái viðeigandi stuðning við umsóknarferlið óháð fötlun.

**Tillögur að breytingum á reglunum koma fram í fylgiskjali með minnisblaði :**

Lagt er til að:

* Fellt verði út efra viðmið vegna aldurs í 2. tl. 1. mgr. 3. gr. núgildandi reglna. Aldur Íslendinga fer hækkandi og almenn virkni er mikilvægur þáttur í því að viðhalda getu og færni. Því er mikilvægt að styðja og styrkja fatlað fólk í því að sækja sér menntun, þekkingu og færni  óháð aldri.
* Auglýst verði eftir umsóknum fyrir 1. september ár hvert. Vegna ársins 2019 verði þó auglýst fyrir 1. nóvember 2019 og umsóknarfrestur verður til 1. desember 2019.
* Fjárhæð sem nú er tilgreind í 2. mgr. 2. gr. núgildandi reglna, þ.e. 50.000 kr., verði hækkuð í 60.000 kr.
* Felld verði út þau ákvæði er varða Seltjarnarnes þar sem samkomulag Reykjavíkurborgar og Seltjarnarness um sameiginlegt þjónustusvæði hefur runnið sitt skeið á enda.
* ákveðnar breytingar verði gerðar er varða áfrýjunarnefnd velferðarráðs en reglur um áfrýjunarnefnd velferðarráðs voru samþykktar á fundi velferðarráðs þann 18. janúar 2018 og á fundi borgarráðs þann 25. janúar 2018.
* 12. gr. reglnanna verði felld út þar sem ekki er að finna sambærilegt ákvæði í nýjum lögum og áður var að finna í 2. mgr. 3. gr. eldri laga, þar sem fram kom að endurskoða eigi reglur sveitarfélagsins eigi sjaldnar en á tveggja ára fresti.

**Kostnaðarmat:**

Úthlutanir styrkja til náms og verkfæra- og tækjakaupa fatlaðs fólks hafa verið eftirfarandi frá árinu 2015:

|  |  |  |  |  |  |
| --- | --- | --- | --- | --- | --- |
| Ár | fjöldi umsókna\* | vegna náms | vegna verkfæra og tækjakaupa | synjanir | hámarksupphæð til úthlutunar |
| 2015 | 60 | 38 | 31 | 5 | 50.000 kr |
| 2016 | 48 | 33 | 27 | 27 | 50.000 kr |
| 2017 | 39 | 22 | 25 | 5 | 50.000 kr |
| 2018 | 39 | 22 | 23 | 5 | 50.000 kr |

\*Hluti umsækjenda fær styrk bæði vegna náms og verkfæra og tækjakaupa.

Kostnaður velferðarsviðs vegna úthlutaðra styrkja til náms og verkfæra- og tækjakaupa fatlaðs fólks á árunum 2015-2018

|  |  |  |  |  |  |
| --- | --- | --- | --- | --- | --- |
|  | 2015 | 2016 | 2017 | 2018 | 2019 **Áætlun** |
| Vegna námsstyrkja | 1.357.039 | 1.148.649 | 886.531 | 780.100 | *2.032.529* |
| Vegna verkfæra og  tækjakaupa | 1.390.370 | 1.149.675 | 1.256.715 | 530.030 | *2.032.529* |
| **Samtals** | **2.747.409** | **2.298.324** | **2.123.246** | **1.310.130** | ***4.065.058*** |

**Hér vantar umfjöllun frá fjármálaskrifstofu.**

**Fylgiskjal:**

## Reglur Reykjavíkurborgar um styrki til náms og verkfæra- og tækjakaupa fatlaðs fólks með tillögum að breytingum.